Nos Robertus, dux Burgundie, notum facimus universis presentes litteras inspecturis quod in nostra presentia propter hoc specialiter constituti nobilis mulier domina Poncia de Troicheriis, Huetus et Jaquetus ejus liberi, scientes, prudentes et spontanei, non vi, non dolo ad hoc inducti, neque in aliquo circumventi, pro evidenti necessitate et utilitate manifesta ipsorum, ut asserunt, vendunt, tradunt, quittant et concedunt imperpetuum reverendo in Christo patri Hugoni, Dei gratia episcopo Eduensi, suisque successoribus episcopis Eduensibus, precio sexcentarum et quinquaginta librarum monete Viennensis, preposituram suam de Sedeloco, Eduensis dyocesis, et omnes res inferius annotatas; videlicet domum suam de Sedeloco, sitam juxta ecclesiam beati Andochii, cum manso ipsius domus; item, duodecim secturas prati, vel circa, sitas subtus ecclesiam sancti Saturnini de Sedeloco; item, medietatem messarie parochie de Sedeloco; item, terciam partem justitie magne et parve Sedelocensis, et totius castellanie ejusdem loci, cum tercia parte amendarum; item, ventam cyphorum et aliorum lignorum in tribus nundinis Sedeloci; item, feodum de renda [sic] vinorum que venduntur apud Sedelocum cum juribus omnibus, pertinenciis et appendiciis predictorum, et omnia alia que habent et habere possunt aut debent in castellania ipsius ville ratione dicte prepositure vel alia qualicumque, que movent, ut asserunt de feodo dicti episcopi, devestientes se penitus de predictis omnibus coram nobis, etc. Hanc autem venditionem consensit dominus Guido de Montebarro, miles, promittens per juramentum suum contra ipsam non venire nec ipsam redimere seu ipsam per se vel per alium retractare. In cujus rei testimonium, ad supplicationem venditorum et Guidonis predictorum sigillum nostrum presentibus litteris duximus apponendum. Datum anno Domini Mº CCº octogesimo octavo, mense novembri.